РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/219-13

15. јун 2013. године

Б е о г р а д

З А П И С Н И К

ЈЕДАНАЕСТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 13. ЈУНА 2013. ГОДИНЕ

 Седница је почела у 12,10 часова.

 Седници је председавао Александар Сенић, председник Одбора.

 Седници су присуствовали чланови Одбора: Горан Богдановић, Снежана Богосављевић Бошковић, Ненад Китановић, Ото Кишмартон, Саша Максимовић, Чедомир Протић, Велимир Станојевић, Арпад Фремонд и Синиша Лазић, као и Радован Раичевић (уместо Јасмине Обрадовић) и Зоран Пралица (уместо Драгана Чолића), заменици чланова Одбора.

 Седници нису присуствовали чланови Одбора: Радмила Геров, Саша Дујовић, Ружица Игић, Петар Кунтић и Драган Чолић.

 Поред чланова Одбора седници су присуствовали: представници Министарства пољопривреде, шумарства и водопривреде: Миодраг Пјешчић, директор Републичке дирекције за воде; Миланка Давидовић, помоћник министра пољопривреде, шумарства и водопривреде; Биљана Ранђеловић, шеф одсека у Министарству пољопривреде, шумарства и водопривреде и представници средстава јавног информисања.

 Већином гласова усвојен је следећи

Д н е в н и р е д

 1. Разматрање Предлога закона о потврђивању Меморандума о разумевању између Владе Републике Србије и Владе Републике Турске о сарадњи у области пољопривреде, који је поднела Влада;

 2. Разматрање Предлога закона о потврђивању Споразума између Владе Републике Србије и Владе Црне Горе о сарадњи у области ветерине, који је поднела Влада;

 3. Разматрање Предлога закона о потврђивању Споразума између Владе Републике Србије и Владе Црне Горе о међусобном признавању и прихватању доказа о испуњености прописаних услова о храни и храни за животиње биљног, мешовитог/комбинованог порекла, који је поднела Влада;

 4. Разматрање Предлога закона о потврђивању Споразума између Владе Републике Србије и Владе Црне Горе о сарадњи у области здравствене заштите биља, који је поднела Влада;

 5. Информација о предузимању мера Министарства пољопривреде, шумарства и водопривреде за одбрану од могућих поплава, и

 6. Разно.

 Пре преласка на разматрање 1. тачке дневног реда, усвојен је већином гласова (9 за) записник 10. седнице Одбора, која је одржана 23. априла 2013. године, у тексту у коме је и предложен.

I

 После уводних напомена помоћника министра о важности усвајања Меморандума о разумевању између Владе Републике Србије и Владе Републике Турске о сарадњи у области пољопривреде и основним циљевима који желе да се постигну, Одбор је већином гласова (9 за, један уздржан), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

 Одбор је, у складу са чл. 155. став 2. и 170. Пословника Народне скупштине, одлучио да предложи Народној скупштини да прихвати Предлог закона о потврђивању Меморандума о разумевању између Владе Републике Србије и Владе Републике Турске о сарадњи у области пољопривреде.

II, III и IV

 Заједничко образложење о значају усвајања 2, 3. и 4. тачке дневног реда дала је помоћник министра пољопривреде, шумарства и водопривреде.

 После дискусије у којој су учествовали Снежана Богосављевић Бошковић, Одбор је већином гласова (10 за) одлучио да поднесе Народној скупштини, сагласно члану 156. став 3. Пословника Народне скупштине, следеће извештаје:

 1. Одбор је, у складу са чл. 155. став 2. и 170. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Црне Горе о сарадњи у области ветерине;

 2. Одбор је, у складу са чл. 155. став 2. и 170. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Црне Горе о међусобном признавању и прихватању доказа о испуњености прописаних услова о храни и храни за животиње биљног, мешовитог/комбинованог порекла, и

 3. Одбор је, у складу са чл. 155. став 2. и 170. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Црне Горе о сарадњи у области здравствене заштите биља.

 За известиоца Одбора, по свим тачкама дневног реда, одређен је Александар Сенић, председник Одбора.

V

 Информацију о предузимању мера Министарства пољопривреде, шумарства и водопривреде за одбрану од могућих поплава дао је Миодраг Пјешчић, директор Републичке дирекције за воде, који је истакао: да Република Србија има сложен систем одбране од поплава, због постојања три јавна предузећа, тако да ресорно министарство треба да искоординира рад сва три јавна предузећа; да се Дирекција у свом раду наслања на прогнозе РХМЗ; да сва јавна предузећа држе под контролом водену стихију и да је прва одбрамбена линија стабилна, осим у појединим случајевима, као што је то случај са Беочином; да до сада измерен водостај на Дунаву представља историјски максимум и да, по његовом мишљењу, једино треба бити опрезан код Смедерева; да су до сада два пута слате инспекцијске службе на ХЕ „Ђердап“, како би утврдиле да ли је све урађено по прописима, што до сада никада није био случај. Дефинитивно, закључио је, да је ситуација у вези са поплавама потпуно под контролом и да стање није алармантно, с тим што треба бити опрезан на терену, када су у питању осматрачке и друге службе, које прате деформацију насипа, ситна цурења воде и др.

 У дискусији су учествовали Синиша Лазић, Арпад Фремонд и Александар Сенић, а на постављена питања одговоре је дао директор Републичке дирекције за воде.

VI

 Под тачком – Разно, закључено је:

 1. Поводом представке – апела за помоћ запослених у АД „Алекса Шантић“ из места Алекса Шантић, образложење је дао Синиша Лазић, истакавши: да је 12. јуна ове године наведено АД посетио министар пољопривреде, шумарства и водопривреде и разговарао са запосленима; да је чињеница да запослени немају своју земљу у власништву, како би могли да конкуришу за било који вид помоћи у ресорном министарству; да њихово предузеће обрађује преко 850 ха пољопривредног земљишта, које је у својини АД, као и преко 3.000 ха земљишта у власништву РС, тако да они практично зависе од државног пољопривредног земљишта. Предложио је продужење раније донетог закључка Владе од 23. децембра 2010. године до завршетка процеса реструктурирања, односно до 2014. године, када ће се донети план и програм.

 После дискусије у којој су учествовали Зоран Пралица, Синиша Лазић и Арпад Фремонд, Одбор је, већином гласова (8 за, један уздржан), на основу члана 44. став 2. алинеја 8) Пословника Народне скупштине усвојио следећи

З А К Љ У Ч А К

 Одбор препоручује Влади Републике Србије продужење важења донетог закључка 05 бр. 320-9691/2010 од 23. децембра 2010. године, односно одлуке градоначелника града Сомбора о додели земљишта АД „Алекса Шантић“ до завршетка поступка реструктурирања.

 2. Договорено је да се наредна седница Одбора одржи у току идуће недеље, односно за време расправе о поднетим амандманима на предлоге закона из области образовања, а да у међувремену чланови Одбора дефинишу питања о којима би могло да се разговара и да о томе обавести секретара Одбора.

 Пошто других питања и предлога није било, седница је завршена у 13,30 часова.

СЕКРЕТАР ПРЕДСЕДНИК ОДБОРА

Добрица Зечевић Александар Сенић

4201213.001/38